ციმორი
ციმორი (ლათ. Gobio) — თევზების გვარი კობრისებრთა ოჯახისა. სხეულის სიგრძე 30 სმ-მდეა, მასა 300 გ-მდე. პირი ქვემოთ განლაგებული და ნახევარმთვარისებრია. პირის კუთხეებში თითო-თითო ულვაში აქვთ (ზოგ სახეობას არ აქვს). ანალური და ზურგის ფარფლები მოკლეა. ცნობილია 40-მდე სახეობა. ბინადრობენ ევრაზიის მტკნარ წყალსატევებში. მეტად ცნობილია ჩვეულებრივი ციმორი (G. gobio). საქართველოში გვხვდება 2 სახეობა: ართვინული ციმორი (G. artvinicus) და კავკასიური ციმორი (G. caucasicus). აღმოსავლეთ საქართველოში „ციმორი“ ეწოდება მურწას. ციმორი ჰქვია Gobioninae-ის ქვეოჯახის სხვა გვარების წარმომადგენლებსაც.